Sirdaryoda o‘simlik mahsulotlarini yetishtirish va qayta ishlash texnologiyalari ilmiy-amaliy markazi tashkil etildi

Sirdaryo viloyatining Mirzaobod tumanida “VeK Clusters" mas'uliyati cheklangan jamiyati muassisligida “O‘simlik mahsulotlarini yetishtirish va qayta ishlash texnologiyalari ilmiy-amaliy markazi" mas'uliyati cheklangan jamiyati tashkil etildi. Bu haqda Vazirlar Mahkamasining “Sirdaryo viloyatida qishloq xo‘jaligi sohasida davlat-xususiy sheriklik asosida ilmiy-tadqiqot ishlarini tashkil etish chora-tadbirlari to‘g‘risida”gi qarorida aytilgan.
Qaror bilan xususiy sherik davlat-xususiy sheriklik to‘g‘risida bitimni amalga oshirish doirasida quyidagi majburiyatlarni o‘z zimmasiga olishi belgilab qo‘yildi:
• ikki yil davomida kamida 2 mln. AQSh dollari miqdorida investitsiya kiritish orqali obektni rekonstruksiya qilish, jihozlash va ilmiy laboratoriya asbob-uskunalarini sotib olish;
• obekt negizida o‘simlik mahsulotlarini yetishtirish va qayta ishlash texnologiyalarini yaratishga qaratilgan ilmiy-tadqiqot faoliyatini tashkil etish hamda o‘n yil davomida faoliyat turini saqlab qolish;
• kamida 44 ta yangi ish o‘rinlarini yaratish va bir yil davomida saqlab turish;
• hududdagi ilmiy-tadqiqot va oliy ta'lim muassasalari xodimlari hamda talabalariga ilmiy-tadqiqot va tajriba-sinov ishlarini amalga oshirish uchun laboratoriya hamda tajriba yerlaridan bepul foydalanish uchun zarur sharoitlar yaratish;
• ilmiy-tadqiqotlarda faol qatnashayotgan Markaz va hududdagi ilmiy- tadqiqot hamda oliy ta'lim muassasalarida faoliyat olib borayotgan yosh mutaxassislarning har yili kamida 5 nafarini besh yil mobaynida xorijiy ilmiy-tadqiqot va ta'lim muassasalarida tajriba orttirishga yuborish;
• Mirzaobod gidromelioratsiya kasb-hunar kolleji bitiruvchilarini o‘qishni bitirganlaridan so‘ng Markazda ish bilan ta'minlash;
• Sirdaryo viloyati qishloq xo‘jaligini rivojlantirish ehtiyojini inobatga olib, viloyatning yer va suv resurslaridan samarali foydalanishga yo‘naltirilgan ilg‘or texnologiyalar, shuningdek, innovatsion sug‘orish usullarini qo‘llash tizimini tashkil etish.
Qarorda ko‘rsatilishicha, Sirdaryo viloyati, Mirzaobod tumani, Oqoltin MFY, Yoshlik ko‘chasida joylashgan Oliy va o‘rta maxsus ta'lim vazirligining Kasb-hunar ta'limi markaziga tegishli Mirzaobod gidromelioratsiya kasb-hunar kolleji bino va inshootlari tsgishli hududi bilan birga davlat-xususiy sheriklik shartlari asosida “VeK Clusters" mas'uliyati cheklangan jamiyatiga Markaz faoliyatini tashkil qilish uchun tekin foydalanish huquqi asosida beriladi.
Mirzaobod gidromelioratsiya kasb-hunar kolleji o‘quvchilari o‘qishni bitirgunlariga qadar mazkur kollej binosida o‘quv jarayonini davom ettiradilar.